— Пераклад намі здзяйсняўся з грэчаскага арыгінала. Найбольш спрэчныя і складаныя пытанні вырашаліся з дапамогай яго падрадкоўніка, зробленага прафесійнымі біблеістамі. А як абавязковае апірышча ў сваёй працы ББК выкарыстоўвала наяўныя пераклады на розныя еўрапейскія мовы, уключаючы, натуральна, славянскія. Асобна адзначу, што мы абапіраліся і на ўсе без выключэння беларускія пераклады, выкананыя да нас. Пры гэтым прынятыя папярэднікамі рашэнні, уключаючы і аказіянальна вынайдзеныя, падлягалі грунтоўнаму аналізу і рознабаковаму асэнсаванню. Дадам яшчэ, што ваш суразмоўнік у 2000 годзе выдаў кніжку “Беларуская мова і Царква”, вынесшы на шырокае абмеркаванне самыя супярэчлівыя моманты і аб’ектыўнай прыроды, і суб’ектыўнай.